# Forsikring for de ansatte i Snømyra Barnehage SA

**Kjære medarbeider**

I dette heftet finner du en oversikt over de forsikringer vi har som ansatte i Snømyra Barnehage SA. Dette er viktige goder som du bør være kjent med. Dine nærmeste bør også lese heftet, fordi det angår også dem.

Vår forsikringsordning omfatter:

**Pensjonsforsikring**

1. Alderspensjon
2. Uførepensjon
3. Ektefelle-/samboerpensjon
4. Barnepensjon
5. Førtidspensjon (AFP)

**Gruppelivsforsikring (§10 i tariffavtalen)**

**Personalforsikring (Yrkesskade/yrkessykdom) inkludert ulykkesforsikring på direkte reise mellom hjem og arbeid og Psykologisk Førstehjelp dekkes i Storebrand.**

Dette heftet gir en forenklet beskrivelse av forsikringene du er omfattet av slik de er i dag, og er ikke et juridisk bindende dokument. Fullstendig informasjon finner du i forsikringsvilkårene og avtalen. Ved et forsikringsoppgjør er det forsikringsvilkårene og forsikringsbeviset, sammen med avtalen mellom Snømyra Barnehage SA og Storebrand som legges til grunn.

Har du noen spørsmål, kan du kontakte undertegnede.

Snømyra Barnehage SA

Styrer/eierstyrets leder

# 

# Pensjonsordningen

Snømyra Barnehage SA har en kollektiv pensjonsforsikring i Storebrand.

I denne orienteringen finner du hovedbestemmelsene som gjelder for pensjonsforsikringen.

### Hvem kommer med i pensjonsordningen?

Pensjonsforsikringen omfatter alle ansatte i Snømyra Barnehage SA

Opptak i kollektivforsikringen forutsetter at du er fullt arbeidsdyktig på opptakstidspunktet.

I tillegg må du være fylt 20 år og jobbe 20% eller mer. Pensjonsalderen er 67 år.

### 

### Pensjonsgrunnlaget

Alle ytelser fra pensjonsforsikringen beregnes ut fra pensjonsgrunnlaget. Her inngår all ordinær arbeidsinntekt fra Snømyra Barnehage SA, inklusive skattbare naturalytelser. Overtidsgodtgjørelse og andre varierende eller midlertidige tillegg inngår normalt ikke i pensjonsgrunnlaget. Pensjonsgrunnlaget kan ikke være høyere enn 12 ganger folketrygdens grunnbeløp (G).   
Pr. 01.05.16 er G 92.576,- kroner.

Pensjonene blir bare regulert for ansatte som er fullt arbeidsdyktige. Regulering skjer ved hver lønnsendring inntil 1 år før du går av med alderspensjon.

### Opptjeningstid

For å få full alderspensjon, må du ved nådd pensjonsalder ha vært tilknyttet en tjeneste-pensjonsordning i minimum 30 år. Blir din tjenestetid kortere, reduseres pensjonen med 1/30-del for hvert år som mangler. Tjenestetiden regnes fra ansettelsenog frem til pensjonsalderen.

Dersom du skulle bli ufør før pensjonsalderen, får du likevel full pensjon i henhold til avtalen. Det gjelder også hvis du skulle falle fra og Storebrand skal utbetale en ektefelle- og/eller barnepensjon.

### Forsikringsbevis

Ved innmelding i pensjonsforsikringen vil du få et forsikringsbevis som viser hvilke pensjonsytelser du er sikret. Endres ytelsene senere, får du nytt bevis.

### Alderspensjon

Alderspensjon fra bedriftens pensjonsforsikring får du *i tillegg* til pensjonsutbetalingen fra folketrygden. Den utbetales så lenge du lever.

### Uførepensjon

Hvis du blir minst 20 % arbeidsufør på grunn av sykdom eller ulykke, vil du få utbetalt uførepensjon. Uførheten må ha vart sammenhengende i 12 måneder.

Ved 100 % arbeidsuførhet utgjør uførepensjonen det samme beløp som alderspensjonen. Uførepensjonen reduseres i forhold til graden av uførhet.

Arbeidsuførhet som skyldes sykdom du hadde og må antas å ha kjent til ved opptaket i pensjonsordningen, gir ikke rett til uførepensjon dersom den inntreffer mindre enn to år etter opptaket.

I tillegg utbetales 10 % av uførepensjonen for hvert barn under 21 år.

### Ektefelle-/samboerpensjon

Dersom du skulle falle fra, vil din gjenlevende ektefelle/samboer få en årlig pensjon tilsvarende 60 % av din alderspensjon fra pensjonsforsikringen.

Ektefelle-/samboerpensjonen utbetales så lenge etterlatte ektefelle lever.

Registrert partner er likestilt med ektefelle.

### Barnepensjon

Dersom du skulle falle fra, vil dine barn få pensjon til de fyller 21 år.

Årlig pensjon er 50 % av alderspensjonen fra pensjonsforsikringen for yngste barn, og halvparten av dette for hvert av de øvrige barna. Barnepensjonen deles likt mellom de barn som har rett til den.

### Premie, skatt

Pensjonsforsikringen er basert på at du selv betaler en del av premien. Din andel utgjør 2 % av pensjonsgrunnlaget, men ikke mer enn halvparten av den samlede premie for deg. Hvor stor premien blir, er avhengig av din alder og ditt pensjonsgrunnlag til enhver tid.

Du kan trekke fra din egenandel av premien på selvangivelsen hvert år. Den del av premien som bedriften betaler, innberettes ikke som lønn og beskattes ikke.

### Hva skjer hvis du slutter?

Slutter du i bedriften før du har nådd pensjonsalder, blir du meldt ut av pensjonsforsikringen. Ved utmeldingen vil du få et brev fra Storebrand med orientering om dine rettigheter.

### Endring eller opphør av pensjonsordningen

Snømyra Barnehage SA kan endre eller avbryte pensjonsforsikringen. De rettigheter som inntil da er opparbeidet for deg, kan ikke reduseres eller fjernes.

## Førtidspensjon (AFP)

## Snømyra Barnehage SA har i tillegg til kollektiv pensjon i Storebrand også en avtale om førtidspensjon som følge av PBL medlemskapet.

## Det vil si at de ansatte har mulighet til å gå av med hel eller delt pensjon fra fylte 62 år. NAV gjør beregninger på hvor mye du får utbetalt som førtidspensjonist.

## Dersom du ønsker å få beregnet din førtidspensjon, må du bestille en ”serviceberegning” på ditt lokale NAV kontor. Beregningen bør ikke være eldre enn 6 måneder på det tidspunkt det søkes om AFP hos Private Barnehagers Landsforbund. PBLs AFP-ordning er en førtidspensjon. Du vil ikke kunne få ut pensjonsytelse fra folketrygden samtidig som du får AFP utbetaling fra PBL, men du kan ta ut tilleggspensjon fra Storebrand.

**Seniortiltak**

Oppfyller du vilkårene for å kunne ta ut AFP har du muligheten til å redusere stillings- størrelsen fra 100 % til 80 % stilling og fremdeles motta 100 % lønn.

## Gruppelivsforsikring § 10

## Ytelser etter dødsfall / gruppelivsforsikring

### 

### Etterlatte

For arbeidstaker som er tilsatt i bedriften, herunder arbeidstakere som går på attføring eller uføretrygd, utbetales ved dødsfall et engangsbeløp til ektefelle/partner iht. lov om registrert partnerskap/samboer/andre som for en vesentlig del ble forsørget av arbeidstakeren.

Beløpet fastsettes slik:

### 

(G = grunnbeløpet i folketrygden. Pr. 01.05.16 er 1 G = kr 92.576,-)

|  |  |
| --- | --- |
| Ansattes alder | Antall G |
| Under 51 år | 10,0 G |
| 51 år | 9,5 G |
| 52 år | 9,0 G |
| 53 år | 8,5 G |
| 54 år | 8,0 G |
| 55 år | 7,5 G |
| 56 år | 7,0 G |
| 57 år | 6,5 G |
| 58 år | 6,0 G |
| 59 år | 5,5 G |
| Over 59 år | 5,0 G |

### 

### 

### Forsikringssummens begunstigelse

Forsikringssummen utbetales i slik rekkefølge (ugjenkallelig begunstiget i den rekkefølge de er nevnt):

1. Avdødes ektefelle (se dog bokstav C). Likt med ekteskap etter denne bestemmelse regnes registrert partnerskap etter lov av 30.4.1993.
2. Samboer (se dog bokstav C). Som samboer regnes person som har felles bopel og felles barn med avdøde på dødsfallstidspunktet, eller som ved bekreftelse fra folkeregisteret kan dokumentere at samboerforholdet har bestått de siste to år. Dette gjelder likevel ikke dersom det på dødsfallstidspunktet forelå hindringer for at lovlig ekteskap/partnerskap kunne inngås.
3. Barn under 25 år. Disse skal ha utbetalt minst 40 % av erstatningsbeløpet selv om det er erstatningsberettiget ektefelle eller samboer.
4. Andre personer som for en vesentlig del ble forsørget av avdøde.

Forsørgelse baseres på om skattefradrag ved siste skatteligning er gitt.

### 

### Begravelsesbidrag

Om det ikke finnes etterlatte som nevnt ovenfor, fastsettes forsikringssummen til 2G.

### Fortsettelsesforsikring

Når du slutter i bedriften, trer du ut av de forsikringsordningene du har vært med i. Når det gjelder gruppelivsforsikringen, så har du rett til å tegne en tilsvarende individuell forsikring uten helseerklæring med opp til samme forsikringssum og forsikringstid om du var forsikret for som ansatt i bedriften. Denne rettigheten gjelder i 6 måneder etter fratredelsen. Ta kontakt med ledelsen i bedriften hvis du ønsker informasjon om slik forsikring.

**Personalforsikring inkl. § 11**

Vår Personalforsikring gir økonomisk støtte ved *dødsfall, invaliditet* og *ervervsuførhet*. Først og fremst er det *inntektstap* og *merutgifter* som blir erstattet i form av engangsbeløp. I tillegg gir forsikringen erstatning ved *medisinsk invaliditet*, også kalt ménerstatning.

Personalforsikringen oppfyller alle krav som lov og forskrifter stiller vedrørende yrkesskade og yrkessykdom. I tillegg dekker den også ulykke på direkte reise mellom hjem og arbeidssted og på tjenestereiser.

**Lov om yrkesskadeforsikring**

Enhver arbeidsgiver plikter å ha forsikring som gir de ansatte erstatning ved skade og sykdom som er påført *i arbeid på arbeidsstedet i arbeidstiden***.**

**Yrkesskadeforsikringen skal dekke:**

1. Skade og sykdom som er forårsaket av arbeidsulykke (yrkesskade).
2. Skade og sykdom som etter folketrygdloven er likestilt med yrkesskade.
3. Annen skade og sykdom som skyldes påvirkning fra skadelige stoffer eller arbeidsprosesser. MERK: Belastningslidelser regnes ikke som yrkesskade/yrkessykdom.

Loven gir regler for fastsettelse av erstatningsbeløpene.

### Hvordan beregnes erstatningene?

Alle erstatninger er knyttet til *folketrygdens grunnbeløp*, den såkalte G. Grunnbeløpet reguleres av Stortinget hvert år. Erstatningsbeløp i eksemplene i dette heftet vil endre seg tilsvarende.

**Dødsfallerstatning**

**Dødsfall som skyldes yrkesskade eller yrkessykdom**

*Grunnerstatning*: 0,5 G. Beløpet blir utbetalt selv om avdøde ikke etterlater seg personer som har krav på erstatning for tap av forsørger.

Erstatning til *ektefelle/samboer*: 15 G. Beløpet blir redusert med 5 % for hvert år avdøde var eldre enn 46 år.

Til *forsørgede barn* under 20 år utbetales et barnetillegg. Beløpet til hvert barn varierer med barnets alder, fra 6,5 G for barn under ett år. Beløpet nedtrappes med stigende alder.

**Ménererstatning**

Ménererstatning gis ved *varig medisinsk invaliditet*, uavhengig av arbeidsevne og inntekt. Med medisinsk invaliditet mener vi varig skade eller lyte som ikke nødvendigvis reduserer arbeidsevnen, men som reduserer «livskvaliteten». Ménerstatningen er en engangsutbetaling som fastsettes etter alder og invaliditetsgrad. Invaliditetsgraden fastsettes på grunnlag av Sosialdepartementets invaliditetstabell.

**Varig medisinsk invaliditet som skyldes yrkesskade eller yrkessykdom:**

Grunnerstatningen er 4,5 G ved yrkesskade og 4,5 G ved yrkessykdom ved 100 % invaliditet og alder 45 eller 46 år. Er invaliditetsgraden lavere enn 100 %, reduseres erstatningen tilsvarende. Erstatning ved yrkesskade og yrkessykdom gis når invaliditetsgraden er 15 % eller mer.

Erstatningen forhøyes med 2 % for hvert år man er yngre enn 45 år. For hvert år man er eldre enn 46 år, reduseres erstatningen med 2 %, men ikke med mer enn 50 %.

**Ervervserstatning**

Ervervserstatning gis ved *varig ervervsuførhet* og skal dekke fremtidig inntektstap. Med ervervsuførhet mener vi *varig tap - helt eller delvis - av evnen til å utføre inntektsgivende arbeid.* Et annet ord for ervervsuførhet er arbeidsuførhet.

Erstatningsbeløpet er avhengig av inntekt, alder og uføregrad. Endelig utbetaling kan først skje når varigheten er fastslått og uføregraden bestemt. Dette vil ofte ta noe tid. Uføregraden fastsettes ut fra den gjenværende muligheten for inntektsgivende arbeid. Erstatningen reduseres hvis uføregraden er lavere enn 100 %.

**Ervervsuførhet som skyldes yrkesskade eller yrkessykdom:**

Grunnerstatningen ved *100 % varig ervervsuførhet* er 22-30 G - avhengig av inntekt. Erstatningen reduseres hvis uføregraden er lavere enn 100 %.

**Psykologisk førstehjelp**

Forsikringen gjelder for alle ansatte, deres ektefelle og andre medlemmer av den faste husstand. Dekningen gjelder både under arbeid og i fritid.

Forsikringen dekker kostnader til psykologisk førstehjelp formidlet gjennom **Storebrands Helpline på telefon nr. 800 83 313** som følge av psykiske reaksjoner som skyldes plutselig og uforutsett hendelse.

**Hva gjør du hvis du blir utsatt for en skade?**

Hvis du eller familien kommer ut for en skade som kan være dekket av vår Personalforsikring, skal du eller dine pårørende snarest ta kontakt med personalansvarlig i Snømyra Barnehage SA som vil ta opp erstatningsspørsmålet med NAV og Storebrand.

Blir en skade godkjent som yrkesskade, vil det lokale NAV kontoret betale tilbake behandlingsutgifter som skaden medfører. Ta direkte kontakt med NAV - husk å ta med kvitteringer.

Utgifter som du ikke får tilbakebetalt fra NAV, kan du søke om å få dekket av Storebrand.

# Dine private forsikringer

Forsikringene du har gjennom Snømyra Barnehage SA dekker ikke nødvendigvis alle dine forsikringsbehov. For det første omfatter de ikke hus og hjem, bil, båt, hytte eller andre eiendeler - det som kalles skadeforsikring. Dernest er kanskje din familiesituasjon slik at du også bør ha egen livs- eller pensjonsforsikring i tillegg til vår kollektive. Du får et grunnlag for å vurdere det hvis du stiller deg spørsmålene:

**Hvordan blir min/familiens økonomi hvis jeg dør eller blir arbeidsufør i morgen?**

**Hva om dette skulle skje med min ektefelle/samboer?**

**Har jeg/min familie behov for en engangsutbetaling ved uførhet?**

Personalavdelingen og Private Barnehagers Landsforbund hjelper deg med svarene og gir råd hvis du ønsker det.

***Informasjon om pensjonsrettigheter er viktig for alle berørte. Derfor bør du gjøre din ektefelle/samboer eller partner kjent med denne orienteringen!***